復用前韻敬別機仲
作者：朱熹
朝代：宋

paragraphs: 君家道素幾葉傳，只今用舍懸諸天。
屹然砥柱戰河曲，肯似落葉隨風旋。
奮髯忽作蝟毛磔，浩氣勃若霄中烟。
隠憂尚喜遺直在，壯烈未許前人專。
武夷連日聽奇語，令我兩腋風泠然。
初如茫茫出太極，稍似冉冉隨群仙。
安能局促夜起舞，下與祖逖爭雄鞭。
終憐賢屈惜往日，亦念聖孔悲徂川。
願君盡此一杯酒，預澆舌本如懸泉。
沃心澤物吾有望，勒移忍繼鍾山篇。